**Acreditació de coneixements lingüístics d’una tercera llengua als estudis de grau (*requisit B2*)**

L’[acord del Consell Interuniversitari de Catalunya de 26 de març de 2021](https://govern.cat/salapremsa/notes-premsa/401882/consell-interuniversitari-catalunya-insta-flexibilitzar-criteris-dacreditacio-del-nivell-b2-terceres-llengues-estudis-universitaris-grau), entre altres mesures per millorar l’acreditació de coneixements lingüístics dels estudiants de grau, proposa tres formes de superació del requisit de coneixements d’una tercera llengua més enllà de la forma actual d’acreditació, que està limitada a la via amb certificats oficials de nivell d’idiomes:

* Haver cursat i superat un mínim de 9 crèdits ECTS d’assignatures impartides íntegrament en una tercera llengua, de qualsevol tipus, en què l’avaluació s’hagi realitzat en aquesta llengua.
* Elaborar, defensar i superar el treball de fi de grau en una tercera llengua.
* Haver fet una estada en una universitat o empresa estrangera en el marc d’un programa de mobilitat o d’un conveni de cooperació educativa en què l’activitat es faci en una tercera llengua, dins un estudi universitari oficial, i haver obtingut un mínim de 9 crèdits ECTS. En el cas que l’estada inclogui activitats d’avaluació, cal que es realitzin en aquesta tercera llengua.

La forma preferent d’acreditació dels coneixements de terceres llengües a la Universitat Pompeu Fabra continua essent el certificat de nivell d’idioma, però atenent a l’acord de la Junta del Consell Interuniversitari de Catalunya de 26 de març de 2021, mentre es mantingui el marc normatiu vigent i atenent a l’[acord del Consell de Govern de la UPF de 24 de febrer de 2021](https://www.upf.edu/web/universitat/sessio-de-24-de-febrer-del-2021), els estudiants podran sol·licitar que es consideri satisfet el requisit si poden demostrar que tenen els coneixements i competències que estableix la Llei 1/2018, més enllà de la seva formalització. Entre altres, es podran tenir en compte les vies que estableix el CIC.

Cal considerar que globalment els estudiants de la Universitat Pompeu Fabra estan en una bona situació per satisfer el compliment del requisit B2. Els estudiants que han d’acreditar el requisit per graduar-se al final del curs 2020-2021 són estudiants que cursen els estudis completament en anglès i que en la seva totalitat o bé han presentat ja un certificat de nivell d’idioma o bé poden demostrar que tenen els coneixements lingüístics mínims d’una tercera llengua. Els estudiants que ho hauran de fer previsiblement al final del curs 2021-2022 disposen d’una oferta àmplia de cursos específics així com de diverses convocatòries de proves certificadores, tots amb ajuts econòmics. I, si escau, els estudiants podran sol·licitar la consideració de superació del requisit a partir de la demostració de coneixements lingüístics per vies alternatives a l’acreditació amb certificats d’idiomes.

**Situació del requisit a la UPF**

Tots els plans d’estudis de grau de la UPF tenen incorporat el denominat “requisit B2” a les memòries de les titulacions, de manera que qualsevol estudiant de grau ha d’acreditar el coneixement d’una tercera llengua per graduar-se.

Amb la finalitat de facilitar que els estudiants puguin assolir els coneixements necessaris d’una tercera llengua, la UPF ofereix cursos d’idiomes específics, així com diverses convocatòries l’any de proves certificadores. Tota l’oferta formativa i acreditadora compta amb suport econòmic del [programa d’ajuts Parla 3 de la Generalitat de Catalunya](https://www.upf.edu/web/idiomesupf/estudiant-de-grau?p_p_id=56_INSTANCE_1XsmOjjCON3Y&p_p_lifecycle=0&p_p_state=normal&p_p_mode=view&p_p_col_id=_118_INSTANCE_x8P2NBoyurQn__column-1&p_p_col_count=1), que permet que els estudiants recuperin pràcticament tot l’import dels cursos i de les proves certificadores. L’acord de 26 de març del Consell Interuniversitari de Catalunya inclou també mesures específiques per prorrogar i ampliar si escau la dotació total de l’ajut.

Des del punt de vista de l’oferta formativa regular, la UPF ha impulsat des de l’any 2010 diverses mesures per incrementar les possibilitats que els estudiants puguin cursar assignatures regulars en terceres llengües. Així, a més dels graus de la UPF que s’imparteixen completament en anglès, la majoria de plans d’estudis de la UPF inclouen un mínim de 10 ECTS d’assignatures obligatòries que tenen marcada la llengua de docència en anglès, tots els plans d’estudis tenen un percentatge creixent d’assignatures i grups que s’imparteixen i s’avaluen en terceres llengües (anglès majoritàriament). S’inclou també la possibilitat de fer i defensar en anglès el TFG a gairebé tots els graus i un percentatge elevat d’estudiants de la UPF fan estades de mobilitat internacional en països de terceres llengües.

Universitat Pompeu Fabra

Abril del 2021